“ไทยแลนด์ ฟิวเจอร์ฟันด์”เจอโรคเลื่อน! เหตุยังโอนรายได้ไม่จบ
"สันติ"คาดกองทุนโครงสร้างพื้นฐานเลื่อนเข้าเทรดเป็นต้นปี 61 จากเดิมปลายปีนี้
6 ก.ค. 2560

นายสันติ กีระนันท์ รองผู้จัดการ หัวหน้าสายงานผู้ออกหลักทรัพย์ ตลาดหลักทรัพย์แห่งประเทศไทย(ตลท.) เปิดเผยว่า กองทุนรวมโครงสร้างพื้นฐานเพื่ออนาคตประเทศไทย (ไทยแลนด์ ฟิวเจอร์ฟันด์ หรือ TFF) อาจเลื่อนไปเข้าจดทะเบียนในช่วงต้นปี 61 จากเดิมที่กระทรวงการคลังคาดหวังจะเข้าจดทะเบียนในปลายปีนี้ เนื่องจากอยู่ระหว่างการแก้ไขสัญญาการโอนรายได้ ของการทางพิเศษแห่งประเทศไทย(กทพ.) ที่มีปัญหาเล็กน้อย ทำให้เกิดความล่าช้า
อนึ่งก่อนหน้านี้ นายชาญวิทย์ นาคบุรี รองผู้อำนวยการสำนักงานคณะกรรมการนโยบายรัฐวิสาหกิจ (สคร.) ระบุว่า การขายหน่วยลงทุนกองทุนรวมโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) ให้กับนักลงทุนทั่วไปคาดจะล่าช้ากว่ากำหนดเดิมที่คาดว่าจะขายได้ในเดือนพ.ค.-มิ.ย. 2560 เป็นเดือน ก.ย.นี้
โดยที่ผ่านมา คณะรัฐมนตรี (ครม.) เห็นชอบให้จัดตั้งกองทุนไทยแลนด์ฟิวเจอร์ฟันด์ วงเงิน 1 แสนล้านบาท โดยกระทรวงการคลังได้ขอจัดตั้งกองทุนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว ระดมทุนเบื้องต้น 1 หมื่นล้านบาท ซึ่งกระทรวงการคลังเป็นผู้ถือหน่วยลงทุนทั้งหมด และที่เหลือจะระดมทุนเพื่อนำเงินไปลงทุนในโครงสร้างพื้นฐาน หากต้องการระดมทุนมากกว่า 1 แสนล้านบาท ก็สามารถขอ ครม. เพิ่มวงเงินได้
ทั้งนี้ การขายหน่วยลงทุนกองทุนไทยแลนด์ฟิวเจอร์ฟันด์ได้ผ่านความเห็นชอบจากคณะกรรมการจัดตั้งที่มีนายสมชัย สัจจพงษ์ ปลัดกระทรวงการคลังเป็นประธาน โดยให้มีการทำสัญญาโอนเงินรายได้ 45% ของทางด่วนเส้นฉลองรัฐ และทางด่วนบุรพาวิถี ที่การทางพิเศษแห่งประเทศไทย (กทพ.) เป็นเจ้าของให้กับกองทุนไทยแลนด์ฟิวเจอร์ฟันด์เป็นเวลา 30 ปี โดยจะระดมทุนขายหน่วยลงทุนกับประชาชนที่สนใจ 4.4 หมื่นล้านบาท ให้ กทพ. ไปก่อสร้างโครงการใหม่